Daniel Royer fik aldrig den store succes i FC Midtjylland, og nu har ulvene solgt den østrigske kantspiller efter kun et enkelt år i klubben. Herning-klubben meddeler onsdag eftermiddag, at Daniel Royer skifter til New York Red Bulls.

- Daniel begyndte godt i FC Midtjylland, men han har siden nytår haft svært ved at spille sig på holdet. Derfor er vi tilfredse med, at vi er blevet enige med New York Red Bulls om et salg. Daniel er en rigtig god fyr, som vi kun ønsker det bedste for, så derfor er vi også glade for, at han nu får muligheden for at prøve sig selv af hos New York Red Bulls i den amerikanske liga. Vi ønsker ham alt det bedste, siger sportsdirektør Claus Steinlein til fcm.dk.

Læs også: Hollandsk avis: Rafael van der Vaart får to år i FCM

Hovedpersonen selv ærgrer sig over, at det aldrig blev til succes i FC Midtjylland, men han glæder sig til de nye udfordringer i USA.

- Jeg nød det første halve år, hvor jeg spillede meget, men det sidste halve år har ikke været tilfredsstillende for mig. Jeg har en alder nu, hvor jeg har brug for at spille. Jeg har det godt med beslutningen og de nye udfordringer, der venter. Det er noget meget anderledes sammenlignet med, hvad jeg har oplevet indtil nu. Jeg har kun været i Europa, hvor jeg har spillet i Østrig, Tyskland og Danmark, så det er et nyt skridt og et nyt land. Jeg har overvejet det grundigt, før jeg skrev under, og jeg mener, det er en god løsning for mig. Jeg er glad for skiftet, siger Daniel Royer og tilføjer:

- Jeg vil helt sikkert følge klubben hver uge i Superligaen og forhåbentlig også i Europa League. Klubben betyder meget for mig, og jeg er glad for, at jeg har været en del af den. Det er en fantastisk klub, og jeg har nydt at være her, og jeg ved, at jeg vil holde kontakten med mange af spillerne.

Daniel Royer nåede 36 kampe og to mål for FC Midtjylland.